Коми Республикаса Юралысьӧс медводдза вежысь Алексей Чернов чолӧмаліс Ветеранъяслысь республиканскöй сӧвет котыртӧмсянь 25 во тырӧмӧн.

Сыктывкарын Виктор Савин нима академическӧй драма театрын муніс Ветеранъяслӧн Коми республиканскöй сӧветлы сиӧм юбилейнӧй пленум. А.Чернов чолӧмаліс ставнысӧ ассяньыс да Коми Республикаса Юралысь Вячеслав Гайзер нимсянь.

«Ӧти борд улӧ чукӧртчисны зэв водзмӧстчысь, небыд сьӧлӧма да тӧждысьысь йӧз, кодъяс став тайӧ воясӧ петкöдлiсны да видзисны ыджыдджык кӧленалысь интересъяссö. Талунъя лун вылӧ миян регионын ветеранъяслӧн сӧвет лыддьыссьӧ медся ыджыд ӧтйӧза котырӧн, кодлысь филиалъяссӧ артмӧдӧма республикалӧн быд муниципальнӧй юкӧнын. Тіянлы пыр на артмыліс да и артмӧ оз сӧмын кыпӧдны колана юалӧмъяс, но и аддзыны ветеранъяслы олӧм бурмöдöм вылö туйвизьяс. Ті ӧтвылысь уджаланныд республикалӧн олӧмӧ пӧртысь власьт органъяскӧд да меставывса асвеськӧдлан органъяскӧд», - висьталіс Алексей Чернов.

Сійӧ сідзжӧ пасйис, мый Коми Республикаса Веськӧдлан котыр век пыдди пуктö Ветеранъяслöн республиканскöй сӧветлысь видзӧдлассö, кодi век лоö бур отсасьысьöн да водзмӧстчысьöн ветеранъяслысь олӧм бурмӧдӧм кузя балаяс дасьтігӧн.

\*\*\*Ветеранъяслӧн республиканскöй сӧветӧ пырӧны каръясса да районъясса 21 организация, кöнi öтувтчöны ветеранъяслöн 784 первичнöй организация, сы лыдын ведомствоса да отрасльса.

1146 пас